Må jeg sove hos dig?

Hvordan har du det med politik? Tror du på, at det gør en forskel? De oplevelser, jeg havde under valgkampen, har sat sig. Bekymringen over, at politik ikke er til for at løse virkelighedens problemer, men er et fjernt magtspil – den vil jeg gerne gøre op med. Og derfor spørger jeg igen, om jeg må sove hos dig?

I efteråret tager jeg rundt i Danmark. Jeg kunne selvfølgelig booke et hotel, men jeg vil gerne ud og tale med dig og høre, hvad lige netop du har på hjerte. Det er fuldkommen lige meget, om du er rygende uenig med mig eller måske slet ikke har en holdning til politik.

Hvis du åbner dit hjem, så lover jeg til gengæld, at du har min fulde opmærksomhed, og at jeg lytter til dét, som lige netop du synes er vigtigt, og som jeg måske kan gøre noget ved.

Derudover skal jeg nok tage lidt med til aftenkaffen og sørge for morgenbrød til dagen efter - det gør jo ikke noget, at det også bliver hyggeligt.

- Morten Østergaard